b'\n_START_ARTICLE_\nAdeno Protektoratas\n_START_SECTION_\nIstorija\n_START_PARAGRAPH_\nAdeno Protektoratas formavosi nuo XIX a. prad\xc5\xbeios brit\xc5\xb3 u\xc5\xbeimtose srityse. Pirmiausia, 1838 m. britai \xc4\xafsigijo Adeno uost\xc4\x85 i\xc5\xa1 vietinio Lahed\xc5\xbeo sultono. Adenas buvo administruojamas atskirai, kaip kolonija, o \xc5\xbeemynin\xc4\x97s teritorijos aplink j\xc4\xaf buvo administruojamos kaip protektoratas._NEWLINE_Anks\xc4\x8diausiai protektoratui atiteko 9 vietiniai sultonatai (kantonai), esantys prie Adeno miesto: Alavi \xc5\xa1eichyst\xc4\x97, Akrabi \xc5\xa1eichyst\xc4\x97, Aulaki, Dhalos emyratas, Fadhli sultonatas, Hau\xc5\xa1abi sultonatas, Lahed\xc5\xbeo sultonatas, Subeihi, Yafa._NEWLINE_\xc5\xa0ios teritorijos tur\xc4\x97jo apginti svarb\xc5\xb3 britams Adeno uost\xc4\x85 nuo stipr\xc4\x97jan\xc4\x8dios Osman\xc5\xb3 imperijos, kuri tuo metu \xc4\xafsitvirtino \xc5\xa0iaur\xc4\x97s Jemene._NEWLINE_Nuo 1886 m. britai dar labiau pl\xc4\x97t\xc4\x97 savo teritorijas, sudarydami protekcijos sutartis su kitais sultonais, kuri\xc5\xb3 priskai\xc4\x8diuojama apie 30 (paskutinioji pasira\xc5\xa1yta 1954 m.). Nuo 1938 m. dauguma sultonat\xc5\xb3 pasira\xc5\xa1\xc4\x97 paplidomas sutartis, pagal kurias britai tur\xc4\x97jo teis\xc4\x99 skirti rezidentus patar\xc4\x97jus, taip \xc4\xafgydami dar didesn\xc4\x99 vald\xc5\xbei\xc4\x85 valstyb\xc4\x97l\xc4\x97se._NEWLINE_Nuo 1918 m. Protektoratas nuolat susidurdavo su \xc5\xa1iaur\xc4\x97je \xc4\xafsigal\xc4\x97jusia Jemeno karalyste, kurios imamas-karalius nepripa\xc5\xbeino brit\xc5\xb3 vald\xc5\xbeios, siek\xc4\x97 Jemeno suvienijimo, ir nuolat kariavo ties 1914 m. "violetine linija", kuri skyr\xc4\x97 abu Jemenus._NEWLINE_Britai man\xc4\x97, kad tarp atskir\xc5\xb3 feodal\xc5\xb3 sukurta federacija pad\xc4\x97s i\xc5\xa1spr\xc4\x99sti daug problem\xc5\xb3 \xc5\xa1iaur\xc4\x97je, tod\xc4\x97l nuo 1950 m. k\xc5\xabr\xc4\x97 planus, kuriems Jemeno karalyst\xc4\x97 aktyviai prie\xc5\xa1inosi. 1959 m. 6 valstijos pasira\xc5\xa1\xc4\x97 federacijos sutart\xc4\xaf, sukurdamos Pietini\xc5\xb3 Arab\xc5\xb3 Emyrat\xc5\xb3 Federacij\xc4\x85, prie kurios netrukus prisijung\xc4\x97 9 kitos, daugiausia vakarin\xc4\x97je dalyje. 1963 sausio 18 prie Federacijos prijungta Adeno kolonija, ir naujas darinys pavadintas Piet\xc5\xb3 Arabijos Federacija. Likusios neprisijungusios valstyb\xc4\x97l\xc4\x97s pervardintos Piet\xc5\xb3 Arabijos Protektoratu. \xc5\xa0is padalinimas u\xc5\xbebaig\xc4\x97 Adeno Protektorato egzistavim\xc4\x85.'